SELIC โชว์ Q3 กำไรพุ่ง 21% รับรายได้ขายกาว-สติ๊กเกอร์หนุน พร้อมเดินหน้าสินค้าสุขภาพ
SELIC โชว์ไตรมาส 3/65 กำไรพุ่ง 21% แตะ 13.45 ลบ. จากปีก่อนกำไร 11.10 ลบ. รับรายได้ขายกาว-สติ๊กเกอร์หนุน ขณะที่งวด 9 เดือนกำไรลด 50% มาที่ 35.24 ลบ. พร้อมเดินหน้าสินค้าสุขภาพ
SELIC โชว์ไตรมาส 3/65 กำไรพุ่ง 21% แตะ 13.45 ลบ. รับรายได้ขายกาว-สติ๊กเกอร์หนุน พร้อมเดินหน้าสินค้าสุขภาพ
15 พ.ย. 2565

บริษัท ซีลิค คอร์พ จำกัด (มหาชน) หรือ SELIC รายงานผลการดำเนินงานงวดไตรมาส 3/65 และงวด 9 เดือนปี 65 สิ้นสุดวันที่ 30 ก.ย.65 ดังนี้

โดยนางสาวยุวดี เอี่ยมสนธิทรัพย์ ประธานเจ้าหน้าที่บริหาร SELIC เปิดเผยว่า ผลการดำเนินงานในไตรมาส 3/65 มีกำไรสุทธิอยู่ที่ 14.12 ล้านบาท เติบโต 27.2% จากไตรมาสเดียวกันปีก่อนมีกำไรอยู่ที่ 11.10 ล้านบาท และเติบโต 40.2% เมื่อเทียบกับไตรมาส 2/65 ขณะที่บริษัทฯ รายงานรายได้อยู่ที่ 405.65 ล้านบาท เติบโต 18.8% จากไตรมาสเดียวกันปีก่อนมีรายได้อยู่ที่ 341.37 ล้านบาท และเติบโต 3.9% เมื่อเทียบกับไตรมาส 2/2565
ทั้งนี้ สาเหตุการเติบโตมาจากทั้งธุรกิจกาวอุตสาหกรรมและธุรกิจสติ๊กเกอร์หรือฉลากที่มีกาวในตัว ที่สามารถรักษายอดขายอยู่ในระดับที่ดีและเติบโตเมื่อเทียบกับปีก่อนหน้า ประกอบกับซีลิคเริ่มรับรู้รายได้ในกลุ่มธุรกิจผลิตภัณฑ์เพื่อสุขภาพ จากการรวมผลการดําเนินงานของธุรกิจผลิตภัณฑ์เพื่อสุขภาพเข้ามาในเดือน กันยายน 2565 ภายหลังซีลิคขยายธุรกิจไปสู่กลุ่มผลิตภัณฑ์เพื่อสุขภาพ ผ่านการเข้าถือหุ้นในบริษัท เทวกรรมโอสถ จํากัด ซึ่งมีรายได้จากการขายที่ 17.32 ล้านบาทในเดือนกันยายน ที่ผ่านมา
“ซีลิคสามารถบริหารจัดการต้นทุนภายในที่ดีขึ้น รวมถึงทยอยปรับราคาขายให้สอดคล้องกับการปรับขึ้นของต้นทุนวัตถุดิบ ทำให้ซีลิคสามารถทำกําไรขั้นต้นเติบโตขึ้นในไตรมาส 3/2565 โดยอัตรากําไรขั้นต้นทยอยปรับตัวดีขึ้นในแต่ละไตรมาสอย่างต่อเนื่อง ซึ่งในไตรมาส 3/2565 อัตรากําไรขั้นต้นที่เพิ่มขึ้นและอัตราค่าใช้จ่ายในการดำเนินการต่อรายได้ที่ลดลง ทำให้ EBITDA และกําไรสุทธิ เพิ่มขึ้น 21.3% และ 40.2% ตามลำดับ เมื่อเทียบกับไตรมาสก่อน และเมื่อเทียบกับไตรมาสเดียวกันในปีที่แล้ว EBITDA และกําไรสุทธิ เพิ่มขึ้น 13.0% และกําไรสุทธิเพิ่มขึ้น 27.2%” นางสาวยุวดี กล่าว
สำหรับผลการดำเนินงานงวด 9 ปีแรกของปีนี้ รายได้อยู่ที่ 1,184.40 ล้านบาท เติบโต 8.6% จากช่วงเดียวกันปีก่อนมีรายได้อยู่ที่ 1,090.71 ล้านบาท โดยโครงสร้างรายได้จากการขายและบริการ ซีลิคมีรายได้จากการขายและบริการจากการดําเนินงานธุรกิจสามประเภทคือ ธุรกิจกาวอุตสาหกรรม ธุรกิจสติ๊กเกอร์หรือฉลากที่มีกาวในตัว และธุรกิจผลิตภัณฑ์เพื่อสุขภาพ ซึ่งจําหน่ายทั้งในประเทศและต่างประเทศสัดส่วนการขายและบริการของธุรกิจกาวอุตสาหกรรมอยู่ที่ 42% ธุรกิจสติ๊กเกอร์หรือฉลากที่มีกาวในตัวอยู่ที่ 54% และธุรกิจผลิตภัณฑ์เพื่อสุขภาพอยู่ที่ 4% ณ ไตรมาส 3/2565 โดยสัดส่วนจะเปลี่ยนแปลงอย่างมีนัยสําคัญในไตรมาส 4/2565 เมื่อมีการรวมผลการดําเนินงานของธุรกิจผลิตภัณฑ์เพื่อสุขภาพแบบเต็มไตรมาส
ขณะนี้บริษัทฯ อยู่ระหว่างการปูความพร้อมในส่วนของธุรกิจผลิตภัณฑ์เพื่อสุขภาพ และจะสามารถรับรู้รายได้จาก Segment นี้ได้เต็มส่วนในไตรมาสถัดไป ส่งผลต่อรายได้ของซีลิคอย่างมีนัยยะสำคัญ ซึ่งสุดท้ายนี้ก็จะส่งผลต่อการเติบโตของกลุ่มซีลิคเช่นกัน